khistorydata/jeongjo-sjw-relations huggingface dataset:
정조 22년
戊午正月十三日辰時上御便殿都承旨禮房承旨來待諸臣定例堂上禮曹判書入侍時行都承旨韓晩裕右承旨李勉兢記事官洪奭周金景煥承膺祚定例堂上鄭民始禮曹判書李時秀京畿監司李在學定例堂上李晩秀以次進伏訖上曰禮判與都承旨檢校直提學及定例堂上監印閣臣詳考己未庚申日記事屬慶禮者一一抄出今日內謄入而莊烈王后母臨四十年五十年時亦有可考之例儀軌與日記間亦爲詳考抄出也又敎晩秀曰今番陵幸所過地方中諸臣祠墓之當爲致祭處與畿伯抄出入啓而致祭之爲不爲則當竢上裁自下抄入則務從詳悉無或遺漏也仍命晩裕時秀晩秀先退在學曰今此幸行時自陵所詣龍仁縣時晝停所以遠于川啓下而更自臣營看審地形則達義坪道里均適比遠于川尤爲便當以此爲定實合事宜令兵曹更爲磨鍊於軍令何如上曰依爲之出擧條民始曰行幸時當有別隨駕將臣而留陣留駐外只有御營大將一人亦爲留營及舟師大將矣在前留營則以中軍代領舟師則出宮時過渡涉後仍爲隨駕還宮時先詣擧行多有已例云今番亦依此擧行乎上曰今番依此爲之可也出擧條民始曰隨駕六曹長官中新除刑曹判書權乃是耆社之臣故敢此仰達矣上曰許遞可也出擧條上曰洪大協尹光碩旣爲布帳差使員而不但布帳凡係道路橋梁等諸務竝爲專當往來檢飭爲先招致營下以此申飭可也在學曰始興行宮塗褙今年爲當次矣上曰置之華城亦勿爲之也在學曰果川塗褙則有不可不爲處此則令戶判劃給物力似好矣民始曰戶判旣以整理使出去自當爲之矣上曰然矣在學曰陵所宿次無百官容接之地承旨閣臣所處則不可不造假家矣上曰假家不必爲之承旨閣臣則當容接於虛間其餘則自當有軍幕矣在學曰然則只當造御乘駕轎馬所入之假家龍仁亦當依此例矣上曰龍仁則竝與此而勿爲之也上曰險川與雙嶺竝稱乃是故忠臣金弘翼崔震立等立殣之處也當有致祭之節畿營預爲知悉上曰各邑御史待令乎勉兢曰皆已待令矣上曰自定例所考例出給掌標而肅拜後使之來待鑄所上曰畿伯推考旣登臺啓停連間當有結末矣在學曰名雖推考旣是臺啓論罪之語且甚緊重實難冒沒行公矣命書傳敎曰政官牌招開政又命書傳敎曰新除授吏曹判書待下批牌招同參政事上曰陞庠革罷旣已發啓則泮長有難行公矣陞庠之弊果不可勝言而亦難遽然革罷矣民始曰革罷果難惟有愼簡泮長而已臣於昨日得見臺啓則府啓中後夫子而亦一夫子一句事體所在極涉未安臣以爲政院之無一語捧入亦礙事面云矣上曰如此等語亦何傷乎命書傳敎曰納言新啓至有革罷陞試之請則其在禮使之道昨冬泮長宜使一伸廉隅行大司成李義弼許遞又命書傳敎曰飭已施其中領軍將任亦不可不趁卽收敍朝參日罷職卿宰敍用將任則竝仍任勉兢曰壯勇大將金持默禁衛大將徐有大摠戎使趙心泰仍任事命下矣時無職名竝令該曹口傳付軍職何如上曰依爲之出擧條勉兢曰壯勇大將金持默禁衛大將徐有大摠戎使趙心泰右邊捕盜大將趙心泰仍任事命下矣竝卽牌招命召虎符密符大將牌傳令牌傳授而其中兼察將臣換佩及代領兼察依前下敎使之聽傳敎兼察禁衛大將李敬懋一體牌招命召換佩何如上曰依爲之出擧條勉兢曰摠戎使敎諭書所當更爲啓下而與新除授有異在前如此之時有仍授之例今番則何以爲之乎上曰依爲之出擧條勉兢曰初三日晝停處所遠于川以達義坪更爲磨鍊事纔已定奪矣兵曹判書李祖源卽爲牌招軍令改付標以入何如上曰依爲之出擧條上曰兼察將臣密符旣已換佩自今日至行幸前諸營事務各該兼察大將照檢事分付命書榻敎曰幸行當前卿宰侍從堂上堂下罷削人員竝敍用仍命退諸臣以次退出
정조 22년
戊午正月十三日未時上御便殿軍士房承旨御史入侍時同副承旨李海愚記事官洪奭周金景煥承膺祚廣州御史徐有聞果川御史林漢浩龍仁御史呂駿永華城御史李勉昇以次進伏訖上敎有聞等曰今日下直出受掌標後自再明爲始二人或一人輪回出去遍察各邑間或休息周而復始至動駕前一日始爲分往所掌各邑檢飭而待駕到華城後復命龍仁御史旣是熟手諸般事務竝爲相議而今番則以平服潛行各邑治道等節另加糾察聞廣州治道爲弊尤甚軫念民弊之道若或不如先朝行幸之時則是豈仰體之本意哉華城果川不過糾察其濫率廣州龍仁所當加意另飭沿道所見詳細書出封呈政院禮兵房承旨中一人捧納如有守令之當爲論罪者狀啓論勘亦或出道檢飭其餘諸事皆從長商議爲之盤纏必難措備龍仁御史旣是軍色郞廳以兵曹物力量宜接濟待事過後會減可也有聞等承命先退上曰日記考出今日內可訖乎海愚曰今方分卷考閱而今日訖工則未可必矣海愚曰兼察諸將臣旣皆換佩密符而禁衛都提調之從事官發牌權察捕將之牌招聽傳敎尙未爲之矣上曰皆令今日內爲之仍命退承史以次退出
정조 22년
行都承旨韓晩裕坐左承旨李勉兢坐直右承旨蔡弘遠坐左副承旨金啓洛坐右副承旨李海愚坐直同副承旨許晊坐注書曺錫中仕洪奭周仕直事變假注書李運恒仕
정조 22년
李海愚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
韓晩裕啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 22년
韓晩裕啓曰同副承旨朴載淳今日不爲仕進卽爲牌招何如傳曰許遞前望單子入之待下批牌招察任
정조 22년
傳于李勉兢曰禮房承旨馳詣宗廟景慕宮奉審摘奸以來
정조 22년
傳于李勉兢曰禮曹判書入侍
정조 22년
承旨前望單子入之蔡弘遠落點
정조 22년
傳于李勉兢曰左承旨入侍
정조 22년
傳于許晊曰同副承旨入侍
정조 22년
傳于韓晩裕曰刑工換房
정조 22년
同春秋前望單子入之李書九落點
정조 22년
傳于許晊曰今日明日再明夜弛禁
정조 22년
行都承旨韓晩裕左承旨李勉兢左副承旨金啓洛右副承旨李海愚同副承旨許晊啓曰惟我聖上至誠對越有足以仰格仁天則是何三陽開泰之月又有此淫虹之仰干太陽也九重之警惕斯切十行之綸綍誕降藹然求助之衷戒以備例之習意甚盛也夫遇災而恐懼修省古昔帝王之所同也而恐懼則生於心修省則見於事苟非修省之實見諸事爲之間則一時恐懼之念顧何足以轉災爲祥也聖上之遇災求言凡幾遭矣上之所以求之者非不出於至誠惻恒而下之所以應之者不過爲應文塞責之科則亦安知今日應旨之異於前日而竊恐虛己求言之敎亦歸於備例而已也顧今傾軋成風朝象潰裂而無寅協之望儲蓄垂罄民生困悴而無蘇完之期紀綱頹圮而無綜名核實之效則其何以尊國體而定民志文武恬嬉無赴功之意則其何以幹廟務而盡王事言路之開閉在於臺閣而多不愼擇都事規避孰能效一日之責黎民之休戚係於守令而數遞爲弊貪墨多聞孰能分百里之憂士習日壞於囂競而罕守本色則何以作他日需用之具文體實關於汙隆而漸尙小品則何以裨聖朝右文之化兇賊之討所以杜亂萌而狃於日久未免紙上之空言邪學之禁所以扶正道而欲遏旋熾必爲方來之深憂朝廷之爵賞宜愼而名器或濫閭巷之侈靡相競而法禁不行凡此諸條何莫非當今之痼弊而以殿下敬天勤民之德猶有治不徯志之歎此雖由於群下之不善對揚而仰恐聖上所以導迪振勵裁成彌綸者或未能盡其道而然也顧臣等膚淺之見其何以仰贊消弭之策而昔人所謂應天以實不以文者其言雖似陳腐其旨最爲切至惟殿下燕蜎濩蠖之中政令施措之際必以一實字做去痛祛近日備例之痼習則其所以答天心而弭天災亶不外是伏願懋哉懋哉惶恐敢啓答曰知道所陣當留意矣
정조 22년
大司憲徐邁修執義尹羽烈司諫崔烜應敎李翊模持平崔履亨權晙獻納金孝秀副校理李羲甲正言李德鉉金熙華修撰尹悌東副修撰韓致應啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢昧爽以後申禁之命因許捧入未徹之啓特賜允兪以下十字刀削答曰不允以下七字刀削
정조 22년
大司憲徐邁修執義尹羽烈司諫崔烜持平崔履亨權晙獻納金孝秀正言李德鉉金熙華啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝設鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允
정조 22년
大司憲徐邁修執義尹羽烈持平崔履亨權晙啓曰請寢李海節定配之命更令王府嚴覈取服施以當律措辭見上今日之災胡爲而至也臣等竊伏覩我殿下臨御以來對越一念夙宵靡懈凡於政令施措之間罔一事之或闕則竊庶幾天心底豫和氣類應而乃於三陽開泰之節有此陰沴之眎異噫嘻此何故也人之恒言必曰災不虛生必有所召今以召災之端諉之於某事之爲失某事之有闕則是不幾於傅會之歸歟臣等區區竊伏惟天下之事無一不本於人主之心心苟正矣何事之爲失何事之有闕殿下試以是求之於方寸之中若曰某事之失是由於吾心之不正歟某事之闕是由於吾心之不誠歟兢兢業業以天爲心則昔之爲災者今焉爲祥矣臣竊瞷今日之事則殿下之心或不無未盡克治而有以致之也以言乎朝象則百年痼弊一朝難醫三分五裂寅協無期以言乎言路則國有禁條人無切直臺垣長鎖媕婀成習以言乎刑政則義理益晦懲討不嚴禍本自在鋤治無路以言乎爵賞則公器不重恩路太廣官不擇才人多濫竽以言乎廉恥則滔滔勢路惟利是趨朝多躁競之習士無淸修之行凡此數者無非今日之痼弊而苟究其源則亦豈非殿下之心未盡克治而有以致之歟且況比年以來間有是災而姑無其應則是必由於我殿下每當其時責躬之深求助之切有以盡修省之方致消弭之美而第念人之常情懼於創見狃於屢經今若曰昨年有如此之災而終無其咎前年有如此之災而亦無其應今此之災不足爲異云爾則是非警畏天譴轉災爲祥之義也請殿下益加警動愈勤省察以今年之災謂甚於昨年以今年之心益切於前年則上天無遠必有監臨惟殿下懋哉懋哉新除授掌令姜文會時在京畿楊州地請斯速乘馹上來事下諭答曰不允新啓與下諭事依啓
정조 22년
司諫崔烜獻納金孝秀正言李德鉉金熙華啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上我殿下臨御以來勵政圖理一念憂勤或遇災異凡所以消弭之方靡不用極則是宜休祥荐至災沴自祛而奈之何淫虹干陽之變又發於今日也災不虛生必有所召顧今民生之困悴甚矣周后軫如保之念而無以救蔀屋捐瘠之患習俗之侈靡極矣漢文著純素之風而莫能化屋壁文繡之弊求言之敎屢降而讜直之聲寥寥未聞奬廉之政是懋而貪鄙之習滔滔皆是以至中外之儲積罄竭而尾閭多洩政注之偏私愈痼而賢愚混淆懲討不嚴變怪層生邪說橫流正學榛蕪百隷恬嬉庶職廢弛雖屬應行之事一皆仰成於君上以致至尊之獨勞似此規模實非治世之象不待天象之告異識者憂歎厥惟久矣古人云應天以實不以文誠若奮發聖志亟加董飭恤民則必使實惠下究祛奢則必使俗尙丕變言路之廣而益恢虛受貪墨之祛而益嚴懲礪撙節財用而公私有裕廣搜人才而朋比痛絶益嚴隄防而亂逆知懼痛闢異端而正道益明委任責成使各當官盡職以實心行實政淬礪而警動之則將見實效之丕應天心之悅豫矣請益留聖意益加警省以爲轉災爲祥之道焉答曰不允新啓依啓
정조 22년
左議政蔡濟恭箚曰伏以虹貫變之大者變大則不常見理也今焉連年而有是變有若使下民常見者豈非理之不可測而人國之萬萬悚惕萬萬驚懍處乎臣於病伏涔涔之中聞有窓外人言推枕忙出仰視天宇心神震慄靡有所屆此際責躬之敎下而減常膳求讜言無所不容其極焉於乎一哉於乎大哉轉移之機其不在斯歟古人有言曰無災之國其國危信斯言也有災之勝於無災不可同日而論而第念無災云者以天之忘其國也此固召危致亡之道而若以不忘爲幸幸其示之警而慢於修省也則安知不天之愛變而爲怒畢竟至於忘之耶此則惟在我殿下一念操存之如何耳願殿下戰戰兢兢旣聖而自謂聖域尙遠旣治而自謂治效猶邈知其人之善則用之不捨知其人之惡則退之不留無或有拖泥和水枉直無別之患力於黨則罪之使知畏焉務於公則奬之使知勸下以至懷保小民其責都係於監司守令耳監司守令之不擇而欲小民之懷保則是反鏡而索照天下寧有是理乎凡此數端論列有若常談死法而若論修省之實恐不外此而有別般新奇道理惟殿下懋哉懋哉仍念臣直一病癈物耳官以相爲名於廟堂諸務褒如充耳或問東而答西或忘前而失後身不敢以相臣自居人之見待亦如臣之自待其身憒憒蔑蔑度了時日洽爲一年二年矣書曰天工人其代之由是言之凡百工之職罔非代天況論道經邦天之所以使之代之者其重顧何如而今乃恬不知懼無往不孤負則以臣愚見天之示警必不居此外矣噫今之人動稱三代漢以下視之蔑如故乃以策免古事爲不足行而臣常謂西漢最近古事皆務實若使策免爲文具則漢之令主豈或行之而其時五經通博之士亦豈不以爲過乎今日務實之道莫過於退斥臣身改卜賢德以悅上天之心玆敢悉暴肝血仰陳崇嚴伏乞聖明亟賜採施以幸國事以安臣分千萬幸甚取進止答曰省箚具悉卿懇陰盛則干陽陽莫大於太陽而沴氛橫貫於三陽之節其象不啻干陽顧予寡昧惶惑屛營至暮及夜如無所容卿之箚陳箴警敢不服膺尾附引免之辭反不免於文具卿須安心視事以匡寡昧之不逮仍傳曰此批答遣史官傳諭
정조 22년
右議政李秉模箚曰伏以雲觀之報又何爲而至也殿下孜孜惜陰翼翼小心無時非對越之工無日非底豫之道而連年告警若是其諄諄臣誠俯仰莫知其所由然也乃者責躬之敎求助之旨不繁而約不文而實若不敢大其聲色於赫臨之下冀其孚感於怡愉之中以上天仁愛之心景星卿雲庶幾昭回於一轉移之頃也仍伏念控箚祈免雖曰中書故事其在無大無小懍惕悚息之義宜無暇於修飾邊幅瀆擾淸嚴而百爾所思轉災爲祥惟在得賢而共國殿下雖日日求言朝野雖日日進言一政令之可否一施措之得失蓋不足以備遠猷而當辰告讜言不進則已欲其言之讜也則斥免如臣者實爲要務實政臣又何敢自諉以應文之擧而晏然自居焉玆敢略控短箚猥陳衷懇伏乞聖明亟賜鐫退以答天譴千萬幸甚取進止答曰省箚具悉卿懇方寸之間工夫作撤惟其不能對越是以不能底豫大抵誠者天道也誠之者人道也欲法於穆之象宜效純亦之功而予誠否德乃無能於是則天人之際安有肹蠁之孚應警告之來卽予自速惕若懍如殆不知所以措躬召災而致沴蔽一言曰緣予否德在卿何有望須安心視事仍傳曰此批答遣史官傳諭
정조 22년
應敎李翊模副校理李羲甲修撰尹悌東副修撰韓致應聯名箚曰伏以今日靑臺之報又何爲而至也陰虹干陽莫大之變而式歲斯生如期而發嗚呼仁天告警若是其勤勤懇懇其在恐懼修省之道苟或有一念間斷有一毫未盡則其何以應之以實轉而爲祥哉此所以我殿下惕然警畏責躬之敎求助之誠藹然於十行之中有足以孚格天心臣等奉讀以還竊不勝欽仰贊歎之至第伏念天人之理未可易言災祥之應固所難知而至於災不虛生其理較然臣等雖不敢效漢儒傅會之說指某事爲某應而請以膚淺之說略效憂愛之誠仰裨聖明應以實轉爲祥之道惟殿下澄省焉噫言路之於有國猶血氣之於人身血氣流通然後其身安言路恢廣而後其國治故誹謗之木諫諍之鼓尙矣無論自古明王哲辟莫不以開言路爲治國之第一急務而惟我殿下御極圖治二紀于玆虛己之德逈出尋常求言之敎屢勤絲綸洞開不諱之門而又未嘗有一人之以言獲罪者犯顔批鱗此正其時遠猷辰告宜見日陳而噤默成風謇諤莫聞語衮闕則觸忤是懼論時政則忌諱多端以至官師之規亦皆顧瞻囁嚅不敢盡言導之使言而言不以誠此實群下之罪而抑亦聖上來諫之方未盡其道而然矣夫臺閣者主張言路之地而言出懲討則只賜例批語涉隄防則輒下禁令非但以文具故實爲上下酬應之歸而已又從而設禁而鉗制之前禁未收後禁尤嚴嗚呼此不幾近於訑訑之拒人哉以是之故義理日就湮晦氣節目漸消磨言論風裁掃地無餘禁令未收之前便是無言官無言路之日然則今日言路有所未盡開廣也噫倡明正學卽扶樹世敎之道也陽氣盛而陰沴消元氣旺而病根拔歐陽修之本論以先明禮義之敎爲言者良以此也近來俗習日渝士趨不端經學視若弁髦名行便屬笆籬務新奇而自歸詭誕樂放縱而全沒拘檢夷狄之敎闖行而邪學或誤人心秕稗之文競尙而小品便成一體半世韋布倀倀如迷津之檝失路之驂洪水猛獸之憂有不足以喩方來之慮則今日有識之寒心容有旣乎我殿下夙宵一念憧憧於正士習而扶世敎作育之方靡不容極而應徯之休未見其效然則今日正學有所未盡倡明也噫國家之有紀綱振勵群工維持民志之具也今日之紀綱果何如哉聖明憂勞於上而百隷未免於怠官等威紊亂於下而匹庶常患於犯分濫吏不畏公法而貪墨成風小民未蒙實惠而膏澤不究市無醉人諸葛之見稱而今也則攔街而酗罵民怯私鬪戰國之尙然而今也則橫途而叫鬨我國專以正名分爲治而名分之隳壞如此聖上每以董臣工爲敎而臣工之恬嬉如此然則今日紀綱有所未盡振刷也嗚呼凡此數條卽聖王出治之經法而目今之委靡若是則仁愛之天安得不警告以非常之災以爲恐懼修省之方哉伏願聖上勿以責躬爲修省之本而必盡對越之工勿以求助爲消弭之方而必盡採用之實如欲言路之開廣也則亟收禁令益恢聖聰俾進言之人各陳其所欲言者如欲正學之倡明也則表章經術黜斥雜家以之士趨端而俗習正如欲紀綱之振刷也則董勵具僚修明制度名分等威罔或敢紊治法政謨各有所措而若其端本之要又不外乎殿下之一心上彌綸誠能惕然警省一日二日常如今日遇災之時則災異之消弭殆將如影響之捷而治敎之休明亦可以翹跂而望矣唯殿下念哉懋哉取進止答曰省箚具悉所陳當留念矣
정조 22년
戊午正月十四日辰時上御便殿都承旨入侍時行都承旨韓晩裕記事官曺錫中承膺祚記注官金良倜以次進伏訖上曰禮判入侍賤臣承命出傳與之偕入上曰庚申六月日記亦盡考出耶時秀曰今方考出矣上曰昨日謄出者亦見之而其時自己未以前已有陳章之擧至庚申上號非以庚申之以母臨四十年之只隔一歲爲之也然莫重典禮固當十分詳愼欲考見丙寅丙辰實錄矣命書傳敎曰春秋館堂郞進詣京史庫肅廟朝實錄莊烈王后丙辰丙寅上號事實考出以啓又命書傳敎曰同春秋尹得孚許遞前望單子入之待下批牌招察任仍命退諸臣以次退出
정조 22년
戊午正月十四日巳時上御誠正閣左承旨同副承旨入侍時左承旨李勉兢同副承旨許晊記事官洪奭周金珍恪記注官金良倜以次進伏訖上曰今玆虹變比昨年何如勉兢曰臣不得目見有難的知矣上曰年年有此異實不勝凜惕矣仍命書傳敎曰雲觀報以虹貫之變凜惕警懼若無所容若使修省之工有能底豫孚格則今年又何有仁天之眎警也在予責躬之道何敢以備例之擧而有所或忽乎自今日減膳三日廣求讜言以爲仰答之一助敎晊曰爲誰之後裔晊曰故判尹許玧之玄孫也仍命退承史以次退出
정조 22년
行都承旨韓晩裕坐左承旨李勉兢坐右承旨蔡弘遠坐左副承旨金啓洛坐右副承旨李海愚坐直同副承旨許晊坐直注書曺錫中仕洪奭周仕直事變假注書李運恒仕
정조 22년
藥房提調沈煥之副提調韓晩裕啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
蔡弘遠啓曰大司成鄭大容除拜後過三日不爲出肅事甚未安依定式推考警責仍卽牌招察任何如傳曰允
정조 22년
傳于李海愚曰大臣備局堂上引見
정조 22년
傳子李勉兢曰禮房承旨入侍
정조 22년
傳于蔡弘遠曰右承旨入侍
정조 22년
蔡弘遠啓曰行吏曹判書閔鍾顯參判李敬一參議魚用謙牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更爲牌招何如傳曰允參議只推更爲牌招
정조 22년
蔡弘遠啓曰行吏曹判書閔鍾顯參判李敬一參議魚用謙再牌不進推考傳旨及罷職傳旨今方捧入而開政命下之後如是違牌不卽承膺極爲未安判書參判所當更請牌招而係是一日三牌何以爲之敢稟傳曰與參議更爲牌招
정조 22년
以吏曹參議魚用謙再牌不進罷職傳旨傳于蔡弘遠曰只推
정조 22년
傳于金啓洛曰左副承旨入侍
정조 22년
傳子李海愚曰定例堂上入侍
정조 22년
李海愚啓曰御營大將李漢豐時無職名令該曹口傳付軍職何如傳曰允
정조 22년
兵曹口傳政事護軍李漢豐
정조 22년
有政吏批判書未差參判李敬一進參議魚用謙式暇同副承旨許晊進啓曰判書未差參議魚用謙式暇小臣獨政未安何以爲之敢稟傳曰仍爲之以李時秀爲兵曹判書沈興永爲執義李儒修爲掌令李垿爲持平閔台爀爲左尹李益運爲同義禁再政訓鍊都監提調單李時秀禁衛提調單李時秀御營提調單李時秀
정조 22년
以大司諫宋銓牌不進罷職傳旨傳于許晊曰只推
정조 22년
李勉兢以弘文館言啓曰新除授修撰柳相祚時在慶尙道安東地經筵入番事緊請斯速乘馹上來事下諭傳曰依啓
정조 22년
李勉兢以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則南壇壇上壇垣階砌無頉四面紅箭門柱根塗灰剝落先農壇壇上壇垣東南北階砌西南紅箭門無頉東邊紅箭門朽傷西邊階砌塗灰北邊紅箭門柱根塗灰剝落先蠶壇壇上壇垣東西南紅箭門南北階砌無頉北邊紅箭門柱根塗灰東西階砌塗灰剝落雩祀壇壇上壇垣東邊階砌紅箭門無頉西南北紅箭門柱根塗灰階砌塗灰剝落祈雨壇壇上壇垣階砌東西紅箭門無頉南北紅箭門柱根塗灰剝落馬祖壇壇上壇垣階砌東北紅箭門無頉西南紅箭門柱根塗灰剝落漢江壇壇上壇垣階砌東南紅箭門無頉西北紅箭門柱根塗灰剝落司寒壇壇上壇垣階砌西北紅箭門無頉東南紅箭門柱根塗灰剝落厲壇壇上壇垣階砌東西南紅箭門無頉北邊紅箭門柱根塗灰剝落卽爲修改事分付該監此後看護等節着實擧行事各別申飭之意敢啓傳曰知道
정조 22년
行吏曹判書閔鍾顯疏曰伏以今玆三元之節聖人履端景祿維新殿宮奉怡愉之歡胄筵彰溫文之譽臣民慶忭益切斯會臣於千萬不意伏奉天官復授之命拜稽祗受驚惶隕越如夢如癡殆非眞境噫臣之得有今日秋毫皆聖上賜耳坑坎之自蹈而奠于袵席鈇鉞之不加而齒之簪紳前後洪私若偏臣身夫萬物不謝生於天地稚子不說感於父母然其涵囿乎陶甄之中依庇於慈覆之下以望其終始生成之澤者卽亦恒物之同情則臣又安敢以瀆撓爲懼不思所以披肝瀝血仰籲於天地父母之前也念臣受氣昏弱賦性疎闇雖家居應接尋常事爲猶且懵然昧然七顚八倒況銓衡人物何等重任則以臣叨此立見顚沛蓋不待知者而知一猶踰分況可以至於再三乎然而臣不早量度唐突承膺非乏報效之願而觸處辜負雖懷謹畏之念而遇事妄錯每當臨政注擬茫然如墜煙霧而隕淵谷公退點檢尤悔百出譬若痛定思痛不知其時何以耐過此實臣自知之明而非敢有一毫假飾也至若前秋妄作自陷大戾而猶蒙涵貸曲費造化開導誨責之竝行雨露霜雪之均施遂使負罪如臣復廁周行則含恩畏義隨除輒膺旣不敢以賤陋去就每煩上聞亦庶幾奔奏班聯粗效塵刹之報至於見任之復縻則實非臣夢想之攸及臣之本末長短仰惟日月之明臨照無遺而乃於僨敗之地重荷委寄此殆臣福過於冥升咎生於負乘將無以卒承庇覆之恩造也臣自承除命追惟舊愆方寸震悸俯循微分情踪危蹙凜凜焉若不自保夫以我殿下體下之至仁亦豈不矜憐於斯哉且臣向來所遭臺言至以爲不畏公議則銓地一步便成鐵限日前朝參大僚臺臣以禮讓之風廉防之說迭奏前席俱蒙翕受之盛臣於此雖欲從他笑罵揚揚冒出竊恐淸朝四維由臣而不張此豈但爲一身之事哉召牌荐降無路承膺冒上文字仰瀆宸嚴尤增死罪伏乞聖慈俯賜諒察亟令鐫削臣銓任勿復檢擬仍勘臣違慢之罪以昭法紀以靖私義不勝大願臣無任云云答曰省疏具悉向來臺言之後宜欲一伸今姑許遞
정조 22년
戊午正月十五日午時上御重熙堂右承旨入侍時右承旨蔡弘遠記事官洪奭周記注官金良倜記事官金履永以次進伏訖上曰俄者筵話果爲詳聞乎先以此意傳于大臣也仍命退承史以次退出
정조 22년
戊午正月十五日未時上御重熙堂禮房承旨左副承旨入侍時左承旨李勉兢左副承旨金啓洛記事官洪奭周金景煥金履永以次進伏訖上曰日寒尙如此治道之役不可不待稍解始爲而在前華城之幸廣州治道多出校吏爲弊多端今番則須勿如是之意申飭也又敎勉兢曰諸御史當以何日發行勉兢曰今明間當發矣上曰兩人或一人交遞往來而此則異於繡衣不過一時摘奸沿路所見之可以奏達者不必以書啓樣爲之但依日前下敎封送于禮兵房承旨以爲入啓之地可也敎啓洛曰廣州治道處凡爲幾里啓洛曰爲四十里云矣仍命退承史以次退出
정조 22년
戊午正月十五日申時上御便殿定例堂上入侍時右副承旨李海愚記事官洪奭周金景煥金履永定例堂上鄭民始徐龍輔李晩秀原任直閣金祖淳以次進伏訖上曰今日筵敎卿等聞之否國朝內殿上號之單擧肇自肅廟丙寅而今番慶禮蓋有愼重者存從近當以綸音宣諭矣仍命退諸臣以次退出
정조 22년
行都承旨韓晩裕坐左承旨李勉兢坐直右承旨蔡弘遠坐左副承旨金啓洛坐右副承旨李海愚坐直同副承旨許晊坐注書曺錫中病洪奭周仕假注書李弘謙仕直事變假注書未差
정조 22년
許晊啓曰大司憲持平一員未差執義沈興永掌令姜文會在外掌令李儒修持平李垿牌招啓辭未下監察茶時之意敢傳曰知道
정조 22년
李海愚啓曰新除授兵曹判書李時秀卽爲牌招傳授命召何如傳曰允
정조 22년
李海愚啓曰事變假注書李運恒身病猝重勢難察任今姑改差何如傳曰允
정조 22년
李海愚啓曰兵曹判書李時秀牌不進推考傳旨今方捧入而命召傳授一時爲急如是違牌事甚未安更卽牌招何如傳曰允
정조 22년
李海愚啓曰兵曹判書李時秀再牌不進推考傳旨今方捧入而命召傳授一時爲急所當更請牌招而係是一日三牌何以爲之敢稟傳曰更爲牌招
정조 22년
傳于李海愚曰右副承旨入侍
정조 22년
注書曺錫中病代以李弘謙爲假注書
정조 22년
傳于李勉兢曰發遣吏郞諸執事淸齋與否摘奸以來
정조 22년
傳于李海愚曰禮曹判書未差之代政官牌招開政差出待下批牌招察任
정조 22년
有政吏批判書未差參判李敬一進參議魚用謙進右承旨蔡弘遠進以宋煥箕爲大司憲李遇濟爲司諫趙得永爲持平趙尙鎭爲禮曹判書李時秀爲軍器提調金持默壯勇營軍色提調單付再政以李格爲會寧府使三政會寧府使李格今加嘉善加資事承傳
정조 22년
兵批判書李時秀差祭參判柳誼病參議兪漢寧病參知柳師模入直進右副承旨李海愚進上護軍閔鍾顯護軍鄭觀采副護軍朴載淳副司直李貞運權晙副司果朴始榮同知單金宗赫
정조 22년
李勉兢以禮曹言啓曰今十四日所下傳敎中自今日減膳三日事命下矣三日之限止於今日自明日依例復舊封進之意分付何如傳曰允
정조 22년
右諭善李城輔疏曰伏以元子宮衣尺漸長德學日就將於王春正月始講經傳我聖上方欲招延儒學之臣特授誦說之任實是聖世之大慶胄筵之美事也宜妙簡宿德以副中外之望則如臣之至庸極陋豈容擬議於其間而乃於夢寐之外猥承千萬不敢當之恩禮王人銜命經歲相守十日之中天書五降收召之寵愈往彌隆惶隕震迫已不可盡達而惟我元良緝熙之工無少間斷緣臣違命久致停撤臣罪至此無可自贖今幸憲職筵銜次弟許解又收偕來之命從此可以更還本分粗安私心洪造所及瞻天攢頌而惟是講學盛禮也諭善重任也以臣無似將何以罄竭駑鈍對揚休命乎臣以從前欺誣逋慢固在罔赦每欲進伏都下恭竢嚴誅兼擬呈身露實仰冀日月無復遺照今因勤召庶遂宿志而況以世臣延頸之忱覲光之願寤寐耿結不後於人久叨宮銜係戀倍切竊聞講廳之規雖非寮寀亦參陪侍故贊善臣宋明欽之承召也不以見職自居而出入兩筵前輩已例不宜妄引虞人之執終始難變倘蒙大聖人成物之澤體下之仁但以蔭官軍銜進來末班俾得以仰贍岐嶷之容則臣雖退塡丘壑寧有餘恨將於數日內擔曳登程而匪分職分尙帶身上欺天大戾依然自在且拘馬賤疾近益沈痼風眩虛損聾瞶昏謬之症奄奄有難支之勢以此情病實無周旋侍讀之望方此盤桓踧踖不知所出伏乞天地父母俯察矜察將臣職任改授人望以重書筵之體以開進身之路焉臣無任云云答曰省疏具悉卿懇卿雖以故贊善宋明欽不以見職自居出入兩筵爲引而官銜未遞以宮官登筵予則請以接賓之禮見之拜不坐受皆答焉考諸日省錄月日可徵卿何過辭乃爾乎見今雪後春寒無異臘沍雖遲必須差待稍暄上來仍傳曰此批答卽令地方官傳之
정조 22년
兵曹判書李時秀疏曰伏以臣於夜中忽伏奉本兵新命驚惶隕越五內失守年前特除怵迫暫膺至今追惟愧汗浹背豈意今玆又有此誤恩也噫臣之一身頂蹤皆獻于上有命則承有召則進而已前後十數年來凡有官職不論漫緊一未嘗飾讓固免斷斷寸心天日俯燭而至於此任責鉅務繁爲六官之最苟失其人則戎權失其重銓柄失其平行陣失其所儀衛失其嚴下至筦庫簿書之末亦失其掌守剸理之要國之受病非一職一事之比臣本稟性至荏弱才具至迂劣識慮至昏短平生不識軍旅之爲何事韎韋之爲誰人出入卿月之列而直倥倥一措大耳重以昨夏大病以後志氣日頹神精日耗少或動作喘息莫定暫費思索眩暈隨至家常細節都未看管春官閑務輒致顚錯公退閉戶㱡㱡若癃老樣子以此樣子承此擔夯譬如文不着題衣不着身雖欲冒受其勢末由臣若徒知趨走之恭罔念僨誤之懼畢竟狼狽仰辱聖簡則辜負云爾報於何有且伏念臣門闌滿溢近所罕比夙宵懍惕如集于木而中權重任以姪代叔華銜異數若偏臣家不惟臣私心憂懼措躬無所在聖朝官人之政亦豈不屑越苟簡之甚乎顧今行幸有命吉日已卜陪扈義重擧行時急苟使臣才有足堪情無可引何苦而逡巡退縮甘自陷於辜恩慢命之誅而寵旨不可虛辱名器不可久玷天牌三臨祗承無路略控短籲仰瀆崇聽伏乞聖明俯垂諒察亟命鐫改臣新授職名俾重務無曠賤分獲安千萬幸甚臣無任云云答曰省疏具悉卿其勿辭行公
정조 22년
戊午正月十六日辰時上御便殿右副承旨入侍時右副承旨李海愚記事官洪奭周記注官金良倜記事官金履永原任直提學徐龍輔檢校直提學李晩秀原任直閣金祖淳以次進伏訖上曰明當召見大臣禮堂而有所宣諭今日則欲製置綸音矣仍敎曰丙辰丙寅儀軌持入賤臣承命出持入命書榻敎曰兵曹判書批下卽爲牌招傳授命召龍輔曰向因本院僉正南溟學所奏承文院安寶所用唐朱紅事有令提調稟處之命矣在前唐朱紅遺在數多之時雖有取用尙方之例而近年以來尙方燕貿物種皆有定數一年所貿僅支一年所用元無遺在之可言則不得不取用於貢人而槐院則以表咨之漸多隨入責納度支則以定例之所無不爲受價每致貢人呼冤之弊且以事勢言之朱紅旣非本院遺在貢人亦非本院所管而自槐院捧甘本院自本院轉移戶曹者徒煩文牒甚屬無意今後則自槐院直爲捧甘戶曹取用似合便宜故敢此仰達矣上曰依爲之出擧條仍命退諸臣以次退出
정조 22년
行都承旨李晩秀坐左承旨李勉兢坐直右承旨蔡弘遠坐直左副承旨金啓洛坐右副承旨李海愚坐同副承旨許晊坐注書曺錫中病洪奭周仕直假注書李弘謙仕事變假注書李致祜仕
정조 22년
李海愚啓曰來二十一日朝參日次矣敢稟傳曰停
정조 22년
李勉兢啓曰來二十一日輪對日次矣敢稟傳曰當次人受點後日次待令
정조 22년
蔡弘遠啓曰同義禁李益運除拜後過三日不爲出肅事甚未安依定式推考警責仍卽牌招察任何如傳曰允
정조 22년
傳于李勉兢曰承旨分詣受香所奉審摘奸以來
정조 22년
傳于李勉兢曰慈殿加上尊號之請有宣諭者時原任大臣閣臣文任禮堂入侍
정조 22년
傳于李勉兢曰都承旨不爲仕進許遞前望單子入之
정조 22년
專于李海愚曰大臣旣入來二十日次對進定於今日
정조 22년
李海愚啓曰今日次對兩司當爲進參除在外外未肅拜人員竝卽牌招何如傳曰允
정조 22년
李勉兢啓曰左議政蔡濟恭領敦寧金履素右議政李秉模奎章閣提學鄭民始沈煥之原任直提學徐龍輔鄭大容檢校直提學李晩秀原任直閣金勉柱南公轍金祖淳檢校待敎沈象奎李存秀弘文提學閔鍾顯藝文提學金載瓚禮曹判書趙尙鎭參議李鼎德依下敎來待矣傳曰入侍
정조 22년
李海愚啓曰大司憲宋煥箕執義沈興永掌令姜文會在外掌令李儒修持平李垿趙得永牌不進監察茶時之意敢啓傳曰知道
정조 22년
傳于李勉兢曰差祭將臣兼察皆依筵敎擧行
정조 22년
李運恒改差代以李致祜爲事變假注書
정조 22년
以吏曹判書前望單子傳于李晩秀曰前判書閔鍾顯仍任牌招察任使之行公
정조 22년
李晩秀以吏曹言啓曰今正月十一日朝參入侍時右議政李秉模所啓向於長至日以元子宮僚屬事伏奉聖敎矣方當春煦漸舒睿學日就之時備員陪講不容少緩而殿下春邸時桂坊久任中只有忠淸監司韓用和前牧使鄭日煥前府使李述源三人今雖更求無出其右外此則如前監役朴胤源南原府使朴知源淸道郡守申大羽長水縣監柳尋春或以學行或以操識爲世所推先以此七人令該曹啓下其中外任人竝爲內移時無職名人卽付軍職以爲今日迭陪參論講學之地何如批旨內依爲之勸講之任雖重諸人之內移宜念民邑之事在京者可以分日陪講在外任入待下敎內擬而講筵入參須有定式儀節然後可以爲之令內閣考據可行之例如節目樣啓下後令講學廳遵行可也事命下矣元子宮講學廳僚屬忠淸監司韓用和前正鄭日煥李述源前監役朴胤源南原府使朴知源淸道郡守申大羽長水縣監柳尋春依大臣抄啓書入之意敢啓傳曰知道
정조 22년
吏曹元子宮僚屬抄啓忠淸監司韓用和前正鄭日煥李述源前監役朴胤源南原府使朴知源淸道郡守申大羽長水縣監柳尋春
정조 22년
奎章閣啓曰今正月十一日朝參入侍時右議政李秉模擧條批旨勸講之任雖重諸人之竝爲內移宜念民邑之事在京者可以分日陪講在外任入待下敎內擬而講筵入參須有定式儀節然後可以爲之令內閣考據可行之例如節目樣啓下後令講學廳遵行可也事命下矣元子宮僚屬啓下後應行節目書入之意敢啓傳曰知道
정조 22년
李晩秀以講學廳言啓曰元子宮僚屬前正鄭日煥時在忠淸道忠州地云使之斯速上來何如傳曰允
정조 22년
李晩秀以講學廳言啓曰元子宮僚屬自吏曹啓下矣其中前正鄭日煥李述源前監役朴胤源時無職名令該曹口傳付軍職何如傳曰允
정조 22년
兵曹口傳政事副司果鄭日煥李述源副司勇朴胤源竝單付
정조 22년
戊午正月十七日辰時上御誠正閣時原任大臣閣臣文任禮堂入侍時右承旨蔡弘遠記事官洪奭周假注書李弘謙記事官承膺祚金履永左議政蔡濟恭領敦寧府事金履素右議政李秉模一提學鄭民始二提學沈煥之原任直提學徐龍輔鄭大容檢校直提學李晩秀原任直閣金勉柱南公轍金祖淳檢敎待敎沈象奎李存秀弘文提學閔鍾顯藝文提學金載瓚禮曹判書趙尙鎭禮曹參議李鼎德以次進伏訖濟恭等曰近日雨雪頻仍春寒尙峭聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣濟恭等曰元子宮寶齡添一睿學日就臣不勝欣慶近日氣候何如上曰連爲好在矣上曰今日召接爲所重也再昨賓筵已有略言於右相卿等想必聞知矣昔在先朝以有所重之事召見大臣卿宰而下敎今予雖未擧縟儀而爲所重則一也予意雖已言之布告臣隣頒示八方言語不如文字故今以綸音宣諭卿等聽之仍命晩秀讀宣諭大臣禮堂綸音曰東朝上號昉乎莊烈聖后春秋六十三歲丙寅而先擧豐呈大宴追行周甲慶禮禮成之日又以徽稱之加隆收議大臣大臣金壽恒南九萬等對以國朝典禮無可據乃義起而行之逮我仁元聖后春秋五十四歲庚申宗臣因丙寅故事請擧縟儀大臣兪拓基疏言宜竢慈齡之恰滿周甲特從宗臣議予又遵聖志述晠典進號於慈殿春秋五十一歲乙卯居東朝之尊而享壽考之祺丕膺顯冊遂爲邦禮蓋自肅廟先朝始也先乎丙寅而莫徵則其時大臣之論固如許而後乎庚申而可法則今日卿等之言又當然矣人以爲諂合於理則不顧莫如我敬守其經而勿失以小子愛日知年之心年年日日檢楊金鏤藍玉褒鴻美薦庬庥續其命之什賡長樂之頌以賁有慶以詔無疆曷足以昭慈德報慈恩而禮雖緣於人情情必節於天則尊親莫先於揚徽愛親孰大乎順志京室嗣音栗栗翼翼炳幾於絲毫而覬覦永息潛光於帷帟而恩澤不及謙牧不自有至于今如一日此乃慈德之貯於中而見於外慈恩之自我被而被八域慈功如彼之盛而慈心愈見其卑小子近又有從傍承聆者乙卯之勉循竊幸其同符有光過於此則無於古也無於古者非所敢耳夫昔之丙寅庚申卽今之乙卯也今之戊午卽昔之丁酉辛酉也昨年安昌之批若云三十年辛亥未嘗擧四十年辛酉亦未嘗行行於三十九年庚申在於所重不在於庚申大抵丙寅庚申之隔一歲於四紀五紀皆適然湊會而丙寅庚申之外不復疊擧於丁卯辛酉則此予所謂或近於一事再擧而今奉慈誨剖示精切尤有犁然於予衷加隆始於肅廟丙寅垂則於先朝預講始於先朝庚申貽謨於小子小子今日之欲順慈志者亦欲示準於後人順慈志乃所以揚慈徽也召見卿等宣諭須使卿等體悉讀訖上曰卿等之意何如濟恭等曰十行綸音縷縷剖析至精至微欽誦歎美復何仰達臣等愚迷實未知典禮之攸據今承聖敎始知丙寅庚申適然湊會而丁卯辛酉不爲疊擧之例方爲曉然無疑矣況玆聖意實出揄揚慈德欣慶之忱無異於上號矣履素曰區區下情顒祝爲先只知庚申已行之禮爲今日可據之例矣伏奉下敎慈殿撝謙之德聖上精微之訓臣惟仰讚之不暇矣秉模曰臣旣承日前下敎而愚迷之見終未透徹今日前席仰聆綸音剖示之慈敎仰承之聖孝廣大精微有光前古今此諄諄之訓實爲萬億年貽燕之謨矣民始等曰飾慶加隆上下同情而乙卯縟禮已符於丙寅庚申故事今玆下敎實出於養志順旨之聖孝而慈殿謙挹之德因此彌光臣等惟有欽仰而已上曰今日之所以鄭重難愼者正以其一事再擧也來頭毋臨五紀之歲將有可述之例則亦不可以四紀之無其例爲拘也慈敎中有曰過於此則無於古無於古則不敢爲過於此之此字指乙卯已行之禮而言也無於古者指丁卯辛酉之不復疊擧也此兩句之訓語約而意盡乃今日之所奉承也事關典禮莫重莫大自下則援例而仰請自上則謙挹而不居實亦爲恰當盡美矣濟恭等曰誠如下敎矣上曰此綸音出付備局堂上以爲頒布中外之地而亦令政院更謄一本頒之朝紙也仍命行次對次對筵說見下
정조 22년
戊午正月十七日未時上御重熙堂都承旨入侍時行都承旨李晩秀記事官洪奭周承膺祚金履永以次進伏訖上曰注書出去次對擧條速爲書入賤臣承命先出仍命退承史以次退出
정조 22년
行都承旨李晩秀病左承旨李勉兢坐右承旨蔡弘遠坐直左副承旨金啓洛坐直右副承旨李海愚司僕寺進同副承旨許晊坐注書曺錫中病洪奭周仕直假注書李弘謙仕事變假注書李致祜仕
정조 22년
許晊啓曰行大司憲宋煥箕執義沈興永掌令姜文會在外掌令李儒修持平李垿趙得永傳旨未下監察茶時之意敢啓傳曰知道
정조 22년
李海愚啓曰備局有司堂上趙鎭寬京畿監司李在學依下敎來待矣傳曰入侍
정조 22년
以大司諫宋銓司諫李遇濟掌令李儒修持平李垿趙得永牌不進罷職傳旨傳于許晊曰只推
정조 22년
以全羅監司李得臣啓本充軍罪人李東錫遭父喪依法典給暇事傳于李海愚曰旣非重罪放送
정조 22년
以全羅監司李得臣啓本定配罪人韓師鎭遭母喪依法典給暇事判付內啓下義禁府爲旀罪自罪情自情雖有移配絶島之命仍爲給暇事三懸鈴行會爲良如敎
정조 22년
李海愚以兵曹言啓曰內吹螺赤及龍虎營兼內吹今春等習角賞格依啓下別單分等施賞之意敢啓傳曰知道
정조 22년
許晊以義禁府言啓曰保放罪人安㢞査啓啓下還囚後稟處之意敢啓傳曰知道
정조 22년
李海愚以訓鍊都監言啓曰本局把摠李秉道身病甚重勢難察任改差何如傳曰允
정조 22년
李海愚以舟橋司言啓曰舟橋排設今日畢役之意敢啓傳曰知道
정조 22년
禁府啓目向前兵曹前正郞閔命爀原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目向前咸悅前縣監權偗原情云云問目內辭緣泛稱遲晩刑推得情何如判付啓除刑推議處爲良如敎
정조 22년
掌令金宗發疏曰伏以臣草茅賤品樗櫟散材守分耕鑿無意進就迺蒙天地包含滓穢竝容如臣愚騃無用者亦誤置收錄之中柏府恩召遽及圭蓽感激之至繼以涕泣收捨殘喘顚倒登程天日若將瞻仰父母若將密邇寤寐至願庶幾少酬而第臣素患疝症積成沈痼夏日不敢飮水秋後未或出門者已十有餘年今纔半日作行暫失溫攝之節衝激之氣大加猖獗摩足熨腹少須扶延狗馬微誠尙切近耿之望而氷雪餘寒無復致身之路矣伏乞曲垂鴻私察臣情悃勘臣違傲之罪鐫臣所帶之職以肅朝綱以安微分焉疾痛而呼贅附還猥而山野之性自是愚沖憂愛之情不能遏住區區有懷乃敢盡達幸少垂察焉噫今昌運無疆元良漸長國祚之靈長係於元子元子之仁善在於導養臣聞古者文母有娠且有貽敎之法太子乃生已立保傅之官胚毓之時孩提之日其所以早養而預導之者如此其至況今年過入學禮將建冊德輝已彰於內外仁聞咸仰於遠邇固天縱之姿而太平萬歲之基也然其衛護之方啓迪之術似當加備而益愼矣伏願殿下詢訪耆舊延聘丘園使端潔博雅之士儼恪謹厚之倫羅列於前後左右迭次於晝夜朝夕幽僻奇誕之書不留於聰明戲慢俚俗之態不設於身體則所見皆正事所聞皆正言所行皆正道而習與智長化與心成將見日遷善而不自覺矣三代所以能長久者以輔翊太子有此具也更伏念晉接之際雖皆正士而燕私之時使令於前者必宦寺之輩也大抵此輩一以媚悅爲心巧侫爲事偵伺指意售逞伎倆甚有妨於養德性導正直之方承令供役之外待以嚴峻勿使昵狎亦防未然戒無虞之一端竝乞垂念焉我殿下聖學高明敎養有道有不待疏逖之煩聒而病伏旅館跡阻脩門岐嶷之儀無計一覲狂瞽之言聊表愚衷倘蒙不以人而廢其言則千萬幸甚臣無任云云省疏具悉所陳卽切實之言當體念待職名上來察職
정조 22년
戊午正月十八日巳時上御重熙堂禮房承旨京畿監司有司堂上入侍時左承旨李勉兢記事官洪奭周承膺祚金履永京畿監司李在學有司堂上趙鎭寬以次進伏訖上敎在學曰日寒尙如此治道何以爲之在學曰行幸只隔十日而治道之節極難至於橋梁莎土之役設使解凍前爲之解凍之後亦難保其完固矣上曰虎網分排皆已爲之而民弊之端另加嚴飭乎在學曰已皆分排而虎網則別無爲弊之端矣上曰楊牧之不爲都差員初謂實病矣今聞其有情勢云矣在學曰果有情勢而實病亦難强云矣上敎鎭寬曰諸道習操事已爲行會乎鎭寬曰姑未及爲之矣上曰畿湖兩南及關東當以正操例爲之而今年則當有闊狹亦以此意卽爲行會也又敎曰刑曹殺獄文案已盡完決乎鎭寬曰尙有未盡爲者矣上曰昨日大臣擧條與筵奏語意判異擧條批答之承書亦多首尾之衡決注書事固可駭而政院亦何不往復於大臣耶仍命在學鎭寬先退勉兢曰禮曹草記以齊陵木根之現捉請罪陵官而已發覺之陵官似不必請罪矣上曰若罪陵官則此後必有掩置之弊此草記還給也勉兢曰朝參日明政門殿座時軍兵標信使之前一日祗受事有口傳下敎矣此後殿座亦當依此爲之而甲士騎士散在各處何以爲之乎上曰此只謂朝參時南北路作門軍兵標信也其他殿座則不必爲例矣上曰四邑摘奸御史皆已下去乎勉兢曰皆於望後下去而聞臣弟所報則日寒如此之故治道姑未始役別無可察之事云矣命書榻敎曰王大妃殿進御參桂茶自今日一貼式限二貼煎入三貼製入仍命退承史以次退出
정조 22년
行都承旨李晩秀坐左承旨李勉兢坐直右承旨蔡弘遠坐左副承旨金啓洛坐右副承旨李海愚司㒒寺進同副承旨許晊坐直注書曺錫中病洪奭周仕假注書李弘謙仕直事變假注書李致祜仕
정조 22년
許晊啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 22년
許晊啓曰行大司憲宋煥箕執義沈興永掌令姜文會在外掌令李儒修持平李垿趙得永牌不進監察茶時之意敢啓傳曰知道
정조 22년
以大司諫宋銓司諫李遇濟獻納金孝秀正言李德鉉金熙華掌令李儒修持平李垿趙得永牌不進罷職傳旨傳于許晊曰政官待開門牌招開政吏曹隨駕官單子待兩司備員書入在外及衆所共知情勢兩司許遞其外違牌臺諫只推西班隨駕中前備堂李書九敍用還差
정조 22년
以全羅監司李得臣狀啓綾州牧使李宗燮令該曹催促赴任事傳于蔡弘遠曰何以不爲赴任至今在京云乎令該曹待城門開下送後草記未下直閫帥守令皆令明日辭朝
정조 22년
禁府照目兵曹前正郞閔命爀矣本府議啓內正輦陪之無料應役雖甚可矜初不稟裁擅自加料揆以法綱極爲可駭以此照律罪杖八十收贖奪告身三等私罪奉敎依允爲旀功議各減一等爲良如敎又照目仁同前府使尹衡東矣本府議啓內倉貸謬例雖云査正民反吏逋之未捧爲四百四十石零倉貸加下之數至於一百五十餘石之多而現發於道査則揆以糴法罪實難逭以此照律罪從重論告身盡行追奪徒三年定配勿揀赦前私罪奉敎依允爲旀功減一等爲良如敎又照目樂安前郡守安㢞矣本府覆啓內今以道査觀之則移轉之補縮城樓之改建需米之換用與囚供雖與差爽是乎乃發賣倉穀恣意幻弄爲報私債擅用公錢固已不法之大者兺除良莫重國穀白地取用之數至於一百三十餘石之多究厥所爲萬萬痛駭照律勘斷罪杖一百收贖告身盡行追奪流三千里定配私罪奉敎名以犯手公穀則無論十石與百石何敢逭罪而道啓中査招前後各異又令更覈安知不更減石數若光陽査事之漸增口數之爲乎此亦有關刑政之一端當該道臣推考更爲行査近於屑越而模索照律亦涉臆斷是置然而幺麽殘邑之倅不能盡心奉法名登罪關那移則亦不可以囚供之自明吏招之相左參酌白放該倅段施以不應爲事隨重之律功減一等放送爲良如敎又啓目向前權偗亦議處云云更令本道詳覈狀聞後稟處何如判付啓依允爲旀行査間保放爲良如敎
정조 22년
許晊以義禁府言啓曰時囚罪人尹衡東告身盡行追奪徒三年定配勿揀赦前照律公事判付內依允功減一等事命下矣尹衡東功減一等告身盡行追奪忠淸道忠州牧連原驛徒二年半定配勿揀赦前而議啓內辭意具罪目依例發遣府書吏押送配所何如傳曰允
정조 22년
許晊以義禁府言啓曰時囚罪人安㢞杖一百收贖告身盡行追奪流三千里定配照律公事判付內施以不應爲事理重之律功減一等放送事命下矣安㢞以不應爲事理重律杖八十奪告身三等功減一等杖七十收贖奪告身二等放送之意敢啓傳曰知道
정조 22년
戊午正月十九日辰時上御重熙堂都承旨入侍時行都承旨李晩秀記事官洪奭周記注官金良倜記事官金履永以次進伏訖上曰提調入侍出榻敎賤臣承命出與藥房提調沈煥之偕入進伏命書榻敎曰王大妃殿進御蔘桂茶前方中人蔘加五分加藿香一錢一貼煎入煥之曰行幸時茶飮所用江心水例爲汲來矣今番則何以爲之乎上曰置之煥之曰慈宮進御蔘吉茶還宮前則當使分提調擧行乎上曰唯煥之曰內局所用熟地黃所餘無多不可不及今變通當令該道多數製上乎上曰考例更稟可也仍命退諸臣以次退出
정조 22년
行都承旨李晩秀坐左承旨李勉兢坐直右承旨蔡弘遠坐左副承旨金啓洛坐右副承旨李海愚坐直同副承旨許晊坐注書曺錫中病洪奭周仕直假注書任百禧仕事變假注書李致祜仕
정조 22년
藥房提調沈煥之副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
李晩秀啓曰吏曹判書閔鍾顯參判李敬一參議魚用謙牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允參議只推更爲牌招
정조 22년
傳于李海愚曰南兵使留待
정조 22년
備忘記南兵使徐有秉下直長弓一張長箭一部片箭一部筒兒一箇賜給
정조 22년
李弘謙拿處代以任百禧爲假注書
정조 22년
傳于李晩秀曰明日當由逌瞻門展拜景慕宮該房知悉
정조 22년
有政吏批判書閔鍾顯進參判李敬一進參議魚用謙進右承旨蔡弘遠進以李泰永爲大司諫鄭觀輝爲執義吳大坤爲掌令趙台榮金憬爲持平李弘達爲正言李敬魯爲星州牧使故牧使李思胤贈戶參例兼韓豐君韓恩君李元采考
정조 22년
兵批判書李時秀病參判柳誼病參議兪漢寧入直進參知柳師模病右副承旨李海愚進護軍韓晩裕李書九副護軍韓光植宋銓李肇源副司直沈興永姜文會李垿趙得永副司果金熙華竝單付訓鍊正單柳相斗
정조 22년
傳于李勉兢曰下直守令入侍
정조 22년
蔡弘遠以吏曹言啓曰新除授會寧都護府使李格戶奴呈狀內矣上典有七十二歲老父衰病沈綿寧日常鮮近以寒感一倍越添目下情私萬無暫時離捨之道卽爲入啓遞差云李格旣有兄弟且其親年未滿七十五歲則呈狀請遞有違法典雖未知其親病之如何而促敎之下不可一任其遲滯申飭下送何如傳曰允
정조 22년
蔡弘遠以吏曹言啓曰因全羅監司李得臣狀啓綾州牧使李宗燮除朝辭赴任之意該曹行會殆近一朔尙不赴任令該曹催促赴任事判付內何以不爲赴任至今在京云乎令該曹待城門開下送後草記未下直閫帥守令皆令明日辭朝事命下矣綾州牧使李宗燮尙在前任淸風府使任所初不上京而自淸風直爲赴任云故自臣曹行移於忠淸道臣處使之催促登程後狀聞之意敢啓傳曰嚴飭星火赴任後令道臣狀聞可也
정조 22년
李勉兢以禮曹言啓曰大報壇祭享每年三月上旬內擇日擧行事定式矣吉日令日官李廷馥推擇則來三月初三日爲吉云以此日定行而初雖以親祭磨鍊亦多有攝行之例今番則何以爲之乎敢稟傳曰遣大臣攝行可也
정조 22년
李勉兢以禮曹言啓曰皇壇壇上及祭器等物每年孟春戶禮曹堂上奉審事定式矣今正月二十四日臣曹與戶曹堂上奉審後稟處何如傳曰允
정조 22년
李海愚以備邊司言啓曰新除授會寧府使李格親年旣未滿七十五歲又有兄弟則揆以法典事當催促下送而今聞其親病沈綿云其在孝理之政有難强令赴任於數千里之外今姑改差何如傳曰允
정조 22년
李海愚以兵曹言啓曰宣傳官南建中身病猝重時月之內無望供職呈狀乞遞病旣如此則不可强令察任今姑改差何如傳曰允
정조 22년
李海愚以都摠府言啓曰副摠管李集斗以漢城府右尹本府坐起晝仕出去而逐日赴坐煩稟未安入審間除草記往來之意敢啓傳曰知道
정조 22년
許晊以義禁府言啓曰北靑前府使申大尹亟施竄配之典事承傳啓下矣申大尹平安道寧邊府竄配而以承傳內辭意具罪目依例發遣府書吏押送配所何如傳曰允
정조 22년
許晊以義禁府言啓曰卽接江原道原州牧丹丘驛徒二年半定配罪人閔百恒戶奴呈狀則閔百恒發配草記允下之後纔出門外身病沈重不得前進仍於今月十九日身故云徒流案頉下之意敢啓傳曰知道罪名蕩滌可也
정조 22년
李海愚以御營廳言啓曰今正月二十一日景慕宮展拜時依兵曹節目集春營入直軍四十名新營入直千摠金漢升領赴于禁衛營都領陣該入直哨官印時彦率該哨標下軍七名仍直東營入直軍三十名除出入直把摠朴光遇率領宮大門外把守而竝待標信出用解嚴後各還本處入直之意敢啓傳曰知道
정조 22년
李海愚以御營廳言啓曰依下敎箭串場內捉虎校卒撤罷之意敢啓傳曰知道
정조 22년
禁府啓目全州前判官尹光垂原情云云問目內辭緣泛稱遲晩所當請刑是白乎矣旣有捧草供以入之命上裁何如判付啓蘇弊與濟私都無論作法於涼其弊爲貪是隱則名以救弊不念貽民弊之端捧六分三自歸倍徵者焉逭爲法受弊之罪乎設有營門之節目犯此擧者該倅也不可以添入自備錢作穀又與道伯面議有所分揀渠以拔例陞擢之人名登道啓者駭然甚矣卽爲草記照律放送爲良如敎
정조 22년
正言金熙華疏曰伏以臣之老母方在臣兄臣熙朝永興任所而當此換節之時素患痰癖之症挾感添劇食飮全却氣息凜綴專人來到促臣歸視臣自聞此報心神飛越按住不得忙陳短章徑發覲行伏乞聖慈俯垂諒察遞臣所帶之職以便救護治臣擅行之罪以肅朝綱千萬幸甚臣無任云云踏啓字
정조 22년
掌令李儒修疏曰伏以臣自奉除旨連違召牌始冀蒙遞罷之恩終自積逋傲之罪臣雖愚騃豈不知恩命及身竭蹶之爲合義幸行當前偃息之爲隳分而敢爲此猥濫唐突哉第臣老母衰爍隨齒癥癖成痼纔經冬寒重嬰時感喘嗽交劇精神昏眩左右扶將只有臣身離側無望私情煎迫玆敢疾聲仰籲以暴微懇伏乞特命鐫改臣所帶之職以便救護因治臣逋慢之罪以肅朝綱千萬幸甚臣無任云云省疏具悉爾其勿辭救護
정조 22년
戊午正月二十日辰時上御誠正閣藥房入診諸承旨持公事入侍時藥房提調沈煥之副提調李晩秀左承旨李勉兢右承旨蔡弘遠左副承旨金啓洛右副承旨李海愚同副承旨許晊記事官洪奭周假注書李弘謙記事官金良倜金履永檢敎待敎李存秀醫官柳光翼金孝儉李敬培李敏德李周憲李惟鑑玄必采吳仁豐丁希泰朴宗潤以次進伏訖煥之曰春寒尙峭聖體若何上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣煥之曰醫官待令入診何如上曰置之也上曰承旨各奏公事也弘遠讀奏平安監司朴宗甲狀啓龍崗縣監金圭夏到任事啓洛讀奏忠淸監司韓用和狀啓前判書宋煥箕處歲饌輸送事晊讀奏黃海監司李義駿啓本罪人奴億卜康翎縣到配事上命分書判付訖勉兢曰社稷壇祭享與陵幸相値何以爲之乎上曰祭享日字或有進退之例否承旨出去知入也勉兢承命出問回奏曰近例無退行之例云矣上曰使禮判詳考前例更爲草記也弘遠曰未下直守令旣有催促之命而會寧府使李格以親病不得辭朝云矣上曰亦以親年不爲下去乎弘遠曰聞其親年爲七十二云矣上曰旣未滿七十五則非法典所拘使該曹草記可也勉兢曰陵幸出宮時刻旣在二月初一日二更則禮曹時單子以何時爲定而幸行時擧行文書皆當以初一日書之乎上曰時刻當臨時下敎而文書則皆以初二日擧行甲寅幸行亦於前一日申時出宮今番亦依甲寅謄錄爲之也命書榻敎曰南兵使入侍奭周承命出傳與南兵使徐有秉偕入進伏上命有秉進前有秉進奏職姓名上曰下去努力爲之也仍命宣諭海愚讀宣諭訖命先退有秉退出命勉兢書榻敎曰星州牧使之代拔例擇差待下批當日給馬下送無敢遲滯上曰旣有給馬之命則新延之夫刷馬錢例當除之而近來守令雖給馬而依例捧之云此後各別申飭可也命晩秀書傳敎曰此時嶺南守令豈可一刻曠官政官之連事違召事甚未安吏曹長亞堂推考參議只推更爲牌招使之斯速開政又命書傳敎曰右承旨許遞前望單子入之待下批牌招察任上敎勉兢曰駕過地方祠墓及故家之當爲致祭處曾令抄出矣何至今不爲入啓乎勉兢曰聞方自畿營抄錄云矣弘遠曰記注事體本自嚴重況日前筵說所重尤別而上敎本旨旣未諦悉諸臣奏語又多錯漏當該注書疎忽不謹之罪所當重勘而本院請推之外無他可施之律何以爲之乎上曰拿處可也出擧條仍命退諸臣以次退出
정조 22년
戊午正月二十日辰時上御重熙堂都承旨入侍時行都承旨李晩秀記事官洪奭周記注官金良倜記事官金履永以次進伏訖上曰去十二月日記中威化島許耕便否一款筵話有爽實處使之改修仍命退承史以次退出
정조 22년
戊午正月二十日未時上御重熙堂左承旨左副承旨守令同爲入侍時左承旨李勉兢左副承旨金啓洛假注書任百禧記注官金良倜記事官金履永星州牧使李敬魯以次進伏訖上曰下直守令進前敬魯進奏職姓名上曰今年嶺南民憂大抵孔殷該邑雖曰稍實而須下去勉爲之可也又敎曰何當發去耶敬魯曰今日內欲爲發去矣上曰旣已給馬下送則夫刷馬錢不爲更捧之法意爾果知之乎敬魯曰曾有所聞知矣上曰宣諭除之命敬魯先退上曰此倅於故相尹東度爲外孫乎啓洛曰爲甥姪矣上曰頗有故相典型而身長稍過之矣上曰右承旨緣故出何也勉兢曰聞有妻病矣上命書傳敎曰右承旨許遞前望單子入之待下批牌招察任上敎勉兢曰社壇祭享或有因他故相値退行之前例云耶勉兢曰前此未嘗有退行之例雖曾一番退行而非可援例者矣上曰從前必有陵幸相値之時其時亦不退行與否詳問知入可也仍命退承史以次退出
정조 22년
行都承旨李晩秀緣故出左承旨李勉兢緣故出右承旨未差左副承旨金啓洛坐右副承旨李海愚坐直同副承旨許晊坐直注書曺錫中病洪奭周仕直假注書任百禧仕事變假注書李致祜仕
정조 22년
許晊啓曰大司憲宋煥箕在外執義鄭觀輝持平趙台榮傳旨未下掌令李儒修受由掌令吳大坤持平金憬呈辭監察茶時之意敢啓傳曰知道
정조 22년
以大司諫李泰永司諫李遇濟獻納金孝秀正言李德鉉李弘達執義鄭觀輝持平趙台榮牌不進罷職傳旨傳于許晊曰只推
정조 22년
傳于李海愚曰侍衛軍兵毛具
정조 22년
李海愚以禁衛營言啓曰各軍門試射時沒技人別單書入曾有前例矣今正月二十日番中日時泰仁軍閑良金振玉片箭邊三中沒技依例別單書入之意敢啓傳曰知道
정조 22년
行護軍李書九疏曰伏以臣不才無能當官失職自速臺評幸被薄勘不意譴罷未久敍復自如臣誠慙惶靡所措躬竊伏念臣猥以庸姿過蒙拔擢叨掌樞筦之要務與聞廟堂之末議者已有月日而學識空疎智慮淺短未嘗建一言論一事仰贊廈氈之謨少補民國之計古所謂大夫之服官政者其責必不如是焉止耳人雖不言臣實自愧至於向日事而昏謬顚錯之罪尤無所逃矣夫邊門詰戎有國大政南北分制春秋輪操成憲具在按例考檢書思以對是乃職掌之所當爲也猶且貿貿然莫知方向屢承諮詢而終不能敷奏詳明上貽至尊之勤勞下爲同朝之憂歎蓋其愚陋無用之實卽此難掩而臺閣糾劾之言正是不易之公論雖荷殿下曲賜庇覆强加剪拂鹵質難矯廉防至重而報效之道莫過於守拙息補之方惟在於反求則去就之間臣亦可以知所自處矣伏乞聖慈諒臣身之不可以復玷任使亟遞臣所帶之任重勘臣不職之罪以正國體以安微分公私幸甚臣無任云云答曰省疏具悉卿其勿辭行公
정조 22년
戊午正月二十一日辰時上詣景慕宮展拜入侍時行都承旨李晩秀左承旨李勉兢左副承旨金啓洛右副承旨李海愚同副承旨許晊記事官洪奭周假注書任百禧記事官承膺祚金履永檢校待敎沈象奎李存秀以次侍立上具翼善冠衮龍袍乘輿出交泰門永淸門由明政門出弘化門入逌瞻門命勉兢書傳敎曰先農壇祭傳香後禮房承旨依定式與獻官進詣神室陪奉神位版還奉亦如之而今夜當出齋便殿以待享事之告成此意承旨傳之獻官仍留檢飭兵曹判書李時秀奏曰今番幸行時各項軍務節目纔已啓下今將知委各營而壯勇外營馬步軍兵旗鼓前排聚待信地與遲遲臺聚待時不無掣礙者臣意則親軍衛別軍官外使率領待令於畔亭三巨里前路步軍則大皇橋東邊聚會結陣待隨駕先廂來到仍以先廂行營而親軍衛作先驅出步軍頭局越大皇橋北大路布列成陣然後步軍尾局接原先廂頭局外使率領行陣別軍官依前攔後則似合方便至於前排巡牢如前分站而遠站則來待龍仁邑站近站則來待畔亭三巨里旗鼓大皇橋西邊逌瞻峴前路擺列以待亦涉便當以此出擧條原節目中改付標行會外營何如上曰依爲之出擧條仍詣神門外降輿步詣就板位引儀唱再拜禮行再拜禮訖仍詣廟內奉審還御齋殿少頃出齋殿門乘輿出逌瞻門入弘化門明政門永淸門交泰門還內諸臣以次退出
정조 22년
行都承旨李鼎揆在外行左承旨洪義榮坐行右承旨李益運坐直左副承旨金啓洛坐右副承旨李海愚坐同副承旨許晊坐直注書曺錫中病洪奭周吏曹回啓未下假注書任百禧仕直事變假注書李致祜仕
정조 22년
許晊啓曰行大司憲宋煥箕在外執義鄭觀輝掌令吳大坤持平金憬趙台榮牌招啓辭未下掌令李儒修受由監察茶時之意敢啓傳曰知道
정조 22년
李海愚啓曰來二十五日朝參日次矣敢稟傳曰停
정조 22년
承旨前望單子入之李鼎揆洪義榮李益運落點
정조 22년
兵曹口傳政事護軍李晩秀單付
정조 22년
禁府啓目假注書李弘謙原情云云傳旨內辭緣泛稱遲晩刑推得情何如判付啓分揀放送爲良如敎
정조 22년
以濟州防禦使曺命楫狀啓唐柚子所結只爲二十五箇肇慶廟五箇依例封進而二十箇上送禮曹以爲稟旨進獻莫重貢果每致不足惶隕待罪事傳于洪義榮曰勿待罪事回諭
정조 22년
洪義榮以禮曹言啓曰卽接濟州牧使曺命楫狀啓謄報則去十一月令宗廟景慕宮薦新唐柚子所結只爲二十五箇故肇慶廟薦新五箇依例封進而謹援已例二十箇都封上送以爲稟旨進獻事爲辭矣在前如此之時有減數薦進之例今亦依此例當日推移薦進何如傳曰允
정조 22년
注書洪奭周疏曰伏以新除授行左承旨臣洪義榮卽臣之伯父也旣有應避之嫌而揆以格例在下當遞玆敢不避猥越冒瀆宸嚴伏乞聖明亟命鐫遞臣職以存公格千萬幸甚云云省疏具悉疏辭下該曹稟處
정조 22년
戊午正月二十二日辰時上御便殿左副承旨入侍時左副承旨金啓洛記事官洪奭周吳泰曾金履永以次進伏訖上曰昨日南壇祭享果爲精潔乎啓洛曰果皆精潔而祭器之滌濯祭品之熟設亦皆致精矣上曰何時行祀而更點何以知之啓洛曰三更五點始爲行禮而雖無更點亦可定其時刻矣上曰左承旨親病何如云耶啓洛曰雖無危症亦無減勢云矣命書傳敎曰都承旨聞有身病左承旨聞有親病竝許遞前望單子入之待下批牌招察任上曰畿伯當以道路橋梁檢飭之節發行自政院經稟待發落出去之意分付仍命退承史以次退出
정조 22년
行都承旨李鼎揆在外行左承旨洪義榮坐直行右承旨李益運坐左副承旨金啓洛坐直右副承旨李海愚坐同副承旨許晊坐注書曺錫中仕直洪奭周未仕進事變假注書李致祜仕
정조 22년
李益運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
李益運啓曰禁衛營將官來言今日本營軍兵日次私習云矣敢啓傳曰知道
정조 22년
李益運啓曰御營廳將官來言今日本廳軍兵日次私習云矣敢啓傳曰知道
정조 22년
洪義榮啓曰左副承旨金啓洛今日不爲仕進卽爲牌招何如傳曰允
정조 22년
傳于洪義榮曰左承旨入侍
정조 22년
傳于李益運曰右承旨入侍
정조 22년
傳于李益運曰京畿監司入侍
정조 22년
都摠管前望單子入之徐鼎修落點
정조 22년
以都摠管徐鼎修牌不進推考傳旨傳于李益運曰更爲牌招
정조 22년
李海愚啓曰行大司憲宋煥箕在外執義鄭觀輝掌令吳大坤持平金憬趙台榮牌招啓辭未下掌令李儒修未肅拜監察茶時之意敢啓傳曰隨駕官單子尙不修入請由及呈告人許遞前望單子入之待下批牌招
정조 22년
臺諫前望單子入之執義柳畊掌令崔烜李顯默持平李弘達申溆落點
정조 22년
李海愚啓曰新除授執義柳畊掌令崔烜李顯默方在罷散中何以爲之敢稟傳曰敍用此外卿宰侍從罷散人敍用
정조 22년
傳于李海愚曰政官待開門牌招開政會寧府使差出使之從速辭朝
정조 22년
以都摠管徐鼎修再牌不進推考傳旨傳于李益運曰更爲牌招違牌勿捧傳旨
정조 22년
以持平申溆牌不進罷職傳旨傳于李海愚曰只推
정조 22년
傳于金啓洛曰今已夜深尙不出肅都摠管徐鼎修推考牌去來各別催促使之卽爲肅命
정조 22년
以慶尙監司李亨元狀啓淸道郡守申大羽病勢添劇廢衙闕務不得已罷黜事傳于金啓洛曰該邑民事若非難强豈至於呈遞乎該倅申大羽改差其代令該曹口傳以經幄法從之臣另擇差送待下批辭朝乘傳兼程赴任使望哺之民情得以有恃
정조 22년
吏曹口傳政事以金履喬爲淸道郡守
정조 22년
掌令李顯默啓曰臣於見職自來情勢夫豈有一分堪承之望而況於柏府曾經亞憲今玆新除揆以公格有難冒膺何敢蹲仍於臺次乎請命遞斥臣職答曰依啓
정조 22년
戊午正月二十三日辰時上御便殿左承旨入侍時行左承旨洪義榮記事官曺錫中吳泰曾金履永京畿監司李在學定例堂上李時秀以次進伏訖上曰畿伯何日當發治道摘奸之行耶在學曰再明欲下往而往來當爲三日矣上曰何日當過險川在學曰卄六日午間當過險川矣上曰己亥年雙嶺致祭則駕過日爲之今番險川則卿旣下往先爲設祭好矣壇設上中下三層而下層則當祭軍卒在也備酒殺豕多設飯羹必務豐潔而所入則會減可也在學曰祭文則當待製下矣上曰事蹟姑未考出有難趁再明製下待製下令都差員爲之好矣時秀曰二月初一日眞殿展拜時侍衛當爲磨鍊而取考昨年謄錄則侍衛以入直磨鍊雲寶劍置之只別雲劍以隨駕人留門後入來侍衛挾輦軍以金虎門軍三十名爲之前排五雙壯勇營軍待令侍衛人員服色各以隨駕留都服色爲之矣今番亦依此爲之乎上曰依爲之出擧條時秀曰今番行幸時大駕龍驤鳳翥亭少駐事旣已節目啓下矣侍衛亦當隨入故敢此仰達矣上曰依爲之出擧條時秀曰陵幸回鑾後隨駕軍兵犒饋近年連以乾物分給矣今番亦依此擧行乎上曰依爲之出擧條命退諸臣以次退出